32004R1275
L 241/8
JURNALUL OFÍCIAL AL UNIUNII EUROPENE
REGULAMENTUL (CE) NR. 1275/2004 AL COMISIEI
din 12 iulie 2004
de modificare a Regulamentului (CEE) nr. 2692/89 de stabilire a normelor de aplicare privind exporturile de orez spre Réunion în ceea ce privește ajustarea care trebuie adusă valorii subvenției în cazul variației prețului de intervenție al orezului nedecorticat la încheierea anului de comercializare
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 3072/95 al Consiliului din 22 decembrie 1995 privind organizarea comună a pieței orezului (1), în special articolul 10 alineatul (3),
întrucât:
(1)
Regulamentul (CEE) nr. 2692/89 al Comisiei (2) nu prevede dispoziții specifice pentru a se ține seama de variația prețului de intervenție la sfârșitul anului de comercializare.
(2)
Începând cu anul de comercializare 2004/2005, prețul de intervenție al orezului, fără majorare lunară, se modifică de la 298,35 EUR/tonă la 150 EUR/tonă. Pentru a se evita denaturarea concurenței, scăderea prețului de intervenție trebuie luată în considerare în cazul stabilirii valorii subvenției aplicabile exporturilor de orez, reglementate de documentele de subvenție elaborate în cursul anului de comercializare precedent și valabile încă la începutul anului de comercializare 2004/2005. Este necesar, în acest scop, ca articolul 4 din Regulamentul (CEE) nr. 2692/89 să prevadă aceasta.
(3)
În consecință, este necesară o modificare a Regulamentului (CEE) nr. 2692/89.
(4)
Regulamentul (CE) nr. 1878/2003 al Comisiei (3) a lansat o invitație de participare la licitație în vederea stabilirii subvenției la exportul de orez decorticat cu boabe lungi B către Réunion.
(5)
Este oportun să se prelungească această procedură până la 29 iulie 2004.
(6)
Măsurile prevăzute de prezentul regulament sunt conforme cu avizul Comitetului de gestionare a cerealelor,
ADOPTĂ PREZENTUL REGULAMENT:
Articolul 1
La articolul 4 din Regulamentul (CEE) nr. 2692/89, alineatele (2) și (3) se înlocuiesc cu următorul text:
„(2) În cazul în care valabilitatea documentului de subvenție prevăzut la articolul 13 depășește încheierea anului de comercializare și exportul intervine în timpul anului de comercializare următor, valoarea subvenției, astfel cum rezultă din procedura prevăzută la articolul 9, se ajustează, dacă este cazul, prin deducerea diferenței dintre prețul de intervenție al orezului nedecorticat din vechiul și noul an de comercializare, fără majorare lunară.
(3) Ajustarea prevăzută la alineatul (2) se efectuează luând în considerare cursurile de schimb prevăzute la articolul 1 din Regulamentul nr. 467/67/CEE. În cazul în care valoarea subvenției care rezultă din această ajustare este mai mică de zero, valoarea respectivă este readusă la zero.”
Articolul 2
La articolul 1 alineatul (2) din Regulamentul (CE) nr. 1878/2003, data „17 iunie” se înlocuiește cu „29 iulie”.
Articolul 3
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 12 iulie 2004.